《送章文虎秀才归荆南》
宋代·沈与求

我生本吴侬，搦笔追楚些。
佳人脱尘屣，幽韵耻独和。
君家楚江湄，词语亦顿挫。
学海富探讨，渠数百纸过。
春风归凤城，櫑具恰解驮。
此地初识君，细语辄三贺。
冉冉岁已遒，云山忆高卧。
翩然理归装，馀事等弃唾。
文围久坚壁，定恐一战破。
行矣傥复来，凭将楚词课。

作者简介：沈与求（1086—1137），宋代大臣。字必先，号龟溪，湖州德清（今属浙江）人。政和五年进士。历官明州通判、监察御史、殿中侍御史、吏部尚书兼权翰林学士兼侍读，荆湖南路安抚使、镇江知府兼两浙西路安抚使、吏部尚书、参知政事、明州知府、知枢密院事。著有《龟溪集》。